РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/21-15

19. фебруар 2014. године

Б е о г р а д

ИНФОРМАЦИЈА

О ЈАВНОМ СЛУШАЊУ НА ТЕМУ “НАЦРТ ЗАКОНА О УЏБЕНИЦИМА” ОДРЖАНОГ 18. ФЕБРУАРА 2015. ГОДИНЕ

Одбор за образовање, науку, технолошки развој и информатичко друштво, на седници одржаној 26. јануара 2015. године, на предлог мр Александре Јерков, предеднице Одбора, донео је одлуку о организовању јавног слушања на тему „Нацрт закона о уџбеницима“. Јавно слушање је одржано 18. фебруара 2015. године, у Дому Народне скупштине.

Јавном слушању су присуствовали председница Одбора Александра Јерков и следећи чланови: Милан Кнежевић, Милета Поскурица, Љубиша Стојмировић, Небојша Петровић, Владимир Орлић, Невенка Милошевић, Анамарија Вичек, Јелисавета Вељковић, Нинослав Стојадиновић, Милена Бићанин, Олена Папуга и Риза Халими.

Поред чланова Одбора, Јавном слушању су присуствовали и заменици чланова Одбора: Милан Ковачевић, Биљана Илић – Стошић и Гордана Топић.

Јавном слушању су присуствовали и следећи народни посланици: Шаип Камбери, Злата Ђерић и Велинка Тошић.

Јавном слушању су из Министарства просвете, науке и технолошког развоја присуствовали: Срђан Вербић, министар, Зорана Лужанин, помоћник министра, Милован Шуваков, посебни саветник министра, Наташа Мујагић, Драган Маринчић, Наташа Ћирић, Тамара Вујовић, Мирјана Ивановић и Сузана Јакобсон, запослени у Министарству.

У Јавном слушању узели су учешће и Драгана Ђорић из Савета родитеља основних школа Града Новог сада, Светлана Јоксимовић и Милан Јоксимовић из издавачке куће “Корак по корак”, Иван Перић из издавачке куће “Иван Перић”, Синиша Јешић из Удружења издавача, Љиљана Маринковић из Удружења издавача уџбеника, Вук Вукићевић из Удружења издавача и књижара Србије, Гордана Кнежевић Орлић из Удружења издавача уџбеника, Љиљана Богићевић из Удружења издавача уџбеника, Романца Јовановић из Завода за уџбенике, Јелена Десница, председница Савета родитеља ОШ Града Новог Сада, Јелена Најдановић Томић из Завода за вредновање квалитета образовања и васпитања, Ненад Челаревић из Мисије ОЕБС у Србији, Татјана Стојановић Бранка Кркић и Тихомир Николић из Савеза слепих Србије, Зоран Аврамовић и Гордана Мијатовић из Завода за унапређивање и образовања и васпитања, Небојша Соколовић из Заједница електротехничких школа, Anisoara Caran из Националног савета румунске националне мањине, Zejni Fejzulahu и Jonuz Musliu из Националног савета албанске националне мањине, Svetlana Zolnjan из Националног савета словачке националне мањине, Melanija Rimar из Националног савета русинске националне мањине, Anita Njilas Leonov, из Националног савета мађарске националне мањине, Дарко Сарић Лукендић из Хрватског наоциналног вијећа, Роксанда Игњатовић из Друштва школских библиотекара Србије, Љубодраг Поповић, Мирјана Илић и Драгица Тривић из Национално просветног савета, Силвана Плавшић из ОШ за заштиту вида “Драган Ковачић”, Бранка Јаблан са Факултета за специјалну едукацију и рехабилитацију, Ленка Ердељ и Данијела Радовић из Педагошког завода Војводине, Есад Џуџо и Мухедин Фијуљаин из Бошњачког националног вијећа, Радош Љушић, Олга Николић, Јелена Криш – Пипер, Богићевић Љиљана из Удружења за издавање уџбеника и Снежана Бисенић.

У поздравној речи, Александра Јерков, председница Одбора, пожелела је свим учесницима добродошлицу и изразила уверење ће расправа на тему: „Нацрт Закона о уџбеницима“, бити корисна и конструктивна. Како је истакла, због важности теме, сви чланови Одбора су били заинтересовани за одржавање Јавног слушања, тако да је Одбор у сарадњи са Министарством просвете, науке и технолошког развоја сачинио предлог плана Јавног слушања.

Срђан Вербић, министар просвете, науке и технолошког развоја, у уводној речи истакао је да је данашње Јавно слушање добра прилика да се покаже на који начин Министарство ради на реформи образовања у Републици Србији и како се систем чини бољим. Уџбеници су данас много бољи него 90-их година. Од тог периода до данас учињен је помак на боље у погледу квалитета рада државног издавача - Завода за уџбенике, пре свега из разлога што је временом конкуренција међу самим издавачима бивала све већа. Поред наведеног постоје нажалост и ствари које у протеклих 15ак година нису напредовале. То је пре свега доступност квалитетних уџбеника свим ученицима и бесплатно школовање. Ако се погледа колико су поједини уџбеници у средњим и средњим стручним школама иновирани у последњих 15 - 20ак година, може се приметити да су неки од њих још из 1988. године. Још један проблем, који није решен, јесте нетранспарентност одобравања уџбеника и корупција која евидентно постоји у дистрибуцији и набавци уџбеника. Како је рекао, не постоји боља заштита од корупције од транспарентности и то у свим фазама поступка издавања уџбеника. Овај Нацрт закона решава тај проблем. Следећа ствар која до данас није решена, а тиче се пре свега родитеља, јесте питање кућног буџета, тј. колико новца је потребно издвојити за уџбенике, поготово за уџбенике које нико „не отвара“. Министарство је могло да сачини Нацрт закона који је још напреднији од постојећег у погледу, пре свега електронских уџбеника и додатака, али због економске кризе водило се рачуна о томе да уџбеници буду доступни што већем броју породица. Данас имамо један потпуно нов Нацрт закона о уџбеницима, који није посебно обиман, али је прилично јасан. Доступност уџбеника и заштита породичног буџета, били су међу најважнијим циљевима новог Нацрта закона. Годинама су такође, постојали проблеми са уџбеницима на језицима националних мањина из разлога што није било довољно новца за нискотиражне уџбенике. Међутим, решења из Нацрта закона прописује модел који омогућава да се за врло мало новца штампају уџбеници и на језицима националних мањина. Намера Министарства приликом израде Нацрта закона била је и да се омогући доступност уџбеника ученицима са инвалидитетом и сметњама у развоју. Ученици, као најважнији корисници, од новог Нацрта закона имаће квалитетније и боље прилагођене уџбенике, ограничен и усклађен обим књига, у складу са стварним потребама. Уколико буде постојала потреба за електронским додацима и они ће бити доступни ученицима. Према речима министра, реалан рок коришћења једног уџбеника јесте четири године. Издавачима ће у новом Закону бити омогућен већи увид целокупног поступка издавања уџбеника, као и могућност да се евентуалне уочене грешке у ходу исправе. Интенција Министарства приликом израде Нацрта закона била је да држава на крају овог поступка има све категорије (ученике, родитеље, припаднике националних мањина, особе са инвалидидтетом и издаваче) који су задовољни.

Зорана Лужанин, помоћник министра, просвете, науке и технолошког развоја, на почетку излагања захвалила се свима који су учествовали у процесу израде Нацрта закона (округли столови, трибине, јавна расправа, дописи, сугестије). Како је рекла у Министарству су анализиране све сугестије, предлози и критике, које су стизале током овог процеса, што је утицало да се текст Нацрта закона унапреди. Тренутно се Нацрт налази у другим ресорним министарствима на мишљењу, а паралелно с тим ради се на изради подзаконских аката, чије доношење предвиђа Нацрт. Жеља министарства је да Народна скупштина убрзо (током разматрања Предлога закона) има увид и у нацрте подзаконских аката чије доношење се предвиђа. Приликом израде Нацрта, Министарство се суочавало са доста недостатака који данас постоје у систему (избор уџбеника, куповина, одобравање итд.). Овим Нацртом желело се да се пронађе реално решење за све недостатке који постоје, а то, између осталог, значи да у систему тренутно постоји преко 800.000 ученика као и обавеза да сваки ученик добије квалитетан уџбеник. Као је навела, у Србији средње стручне школе данас похађа 75% средњошколаца. Уколико се узме број стручних профила који су данас активни, број стручних предмета премашује 1000 и иде чак до броја од 2000. С друге стране, примећено је да је од примене Закона о уџбеницима и наставним средствима од 2010. године, број поднетих рукописа за основну школу 400, а за средње стручне школе и гимназије укупно, само 112. Нацртом закона желело се да се превазиђе проблем доступности квалитетних уџбеника националних мањина које имају право на образовање на свом језику. У Србији, поред образовања на српском језику постоји образовање и на осам језика националних мањина (албанска, мађарска и бошњачка), те Нацрт закона прави дистинкцију између те три веће националне мањине, које са позиције издавања уџбеника на четири године нису нискотиражни и на остале мање националне мањине, за које издавање уџбеника не може бити профитабилан посао. Један од циљева Нацрта закона јесте и помоћ деци са посебним потребама и са инвалидитетом. Такође, уводи се обавеза издавачу да преведе уџбеник и на језик националних мањина тј. прилагоди га деци са посебним потребама и инвалидитетом. Након усвајања Закона идеја Министарства је да са свим земљама (матицама) националних мањина у Србији потпише споразуме о сарадњи у области образовања, који ће се пре свега односити на област издаваштва, што је битно због избегавања евентуалних проблема који могу произаћи из превода уџбеника. Доступност уџбеника је до данас често била тешка и због материјалне ситуације родитеља. Програм бесплатних уџбеника је до сад постојао само за прва четири разреда основне школе. Овим Нацртом закона даје се правни основ за коришћење буџетских средстава за бесплатне уџбенике на један другачији начин. Право на бесплатне уџбенике имаће материјално и социјално угрожене породице. За њих ће моћи да конкуришу ученици од првог разреда основне школе до четвртог разреда средње школе, а буџетска средства ће моћи да се користе и за издавање уџбеника за децу са посебним потребама и са инвалидитетом, као и за издавање уџбеника на језицима националних мањина или за суфинансирање наставног материјала за средње стручне школе. Такође, прописано је да ће цене бити лимитиране (одређена је максимална цена), само за уџбенике, док ће додатна наставна средства бити потпуно слободна за издаваче у смислу одређивања цене. Нацрт предвиђа избор уџбеника на четири године. Тај период треба да обезбеди једну врсту мира тј. пребацивање тежишта и концентрацију на учење. Током тог периода у случају потребе може се променити до 5% садржаја уџбеника. Једна од новина јесте и увођење регистра уџбеника као и Промена плана и стандарда уџбеника. Када они буду завршени, приступиће се изради уџбеника. На крају, закључила је да је детаљно прописана и процедура уласка уџбеника у католог.

Милан Вукобрат, координатор удружења средњих стручних школа, истакао је током свог излагања, да захваљујући овом Нацрту закона, следећи елементе које је Стратегија образовања до 2020. године прокламовала, а то су једнакост и доступност образовања за све ученике, постоји простор за отварање и других могућности (стварање нових наставних материјала, стварање приручника за средње стручне школе за стручне предмете као и за уметничке школе). Ово је омогућило удружењима средњих стручних школа да се појаве и у улози издавача, тј. да овакве материјале понуде тржиту и ученицима. Та чињеница је важна пре свега зато што средње стручне школе подразумевају ¾ укупне популације. Исто тако, број предмета који су везани за стручност, стручно усавршавање и наставу је огроман и спада у групу нискотиражних уџбеника. Због тога је неопходно да се што већи број стручних школа укључи у процес издавања уџбеника како би га учинио бољим. Нацрт закона, такође препознаје и категорију људи који се баве усавршавањем, преквалификацијом и доквалификацијом образовања одраслих. За њих су потребни одговарајући наставни материјали и приручници, који спадају у категорију нискотиражних уџбеника, што опет подразумева потребу за једном систематизацијом и класификацијом у циљу подизања досадашњег стања на виши ниво. На крају, закључио је да је због наведеног, Заједница средњих стручних школа, на састанцима који су вођени, оценила Нацрт закона о уџбеницима као добар и који ће унапредити образовни систем.

Зоран Аврамовић, директор Завода за унапређивање образовања и васпитања је на почетку свог излагања истакао, да је Закон о уџбеницима један од најважнијих закона у систему правне регулације у систему образовања и васпитања. Како је рекао, уџбеник је важан због тога што истовремено представља наставно средство, а тако и књигу знања. Као генералне разлоге за подршку овом тексту Нацрта закона од стране Завода, навео је следеће: отклањају се извори и последице досадашње рђаве и лоше праксе, уређује се тржиште уџбеничке литературе и афирмише објективност, квалитет, конкуренција, антикоруптивност и видљивост мреже надлежности.

Позитивне ствари у самом тексту Нацрта закона, које је оценио Завод, јесу: начело равноправности издавача у погледу сагласности да ће штампати уџбенике и на језику националних мањина, обавезност припреме текста уџбеника, прецизност рокова, анонимност аутора уџбеника, уплаћивање таксе од стране издавача, увођење јавне листе оцењивача уџбеника, могућност за поправљање текста уџбеника уколико Комисија да такво мишљење, јасноћа антикорупцијске природе самог текста, ограничење коришћења уџбеника на четири године и санкционисање потенцијалне корупције издавача и наставника. Оно што је потребно допунити или изменити у самом тексту, према мишљењу Завода, јесте: да Комисија има два члана са листе ради ефикаснијег рада (члан 22. Нацрта), да услове рада Комисије за експертизу доноси Национални просветни савет, а одобрава их министар (члан 25. Нацрта), да се уведе обавеза Националног просветног савета да оцену експертизе објави на својој интернет презентацији (члан 25. Нацрта), да стручна комисија броји три члана и да се експертиза врши на основу усвојених стандарда и квалитета уџбеника (члан 25. Нацрта). На крају, закључио је да је образовање опште добро, једна од најважнијих ствари за опстанак и развој сваког друштва и државе и да због тога оно ни под каквим условима не сме да подпадне под утицај било које интересне групе.

У дискусији у свим сесијама током Јавног слушања, осим наведених уводничара, учествовали су чланови Одбора, народни посланици, представници Националног просветног савета, издавача уџбеника, националних савета националних мањина, Завода за уџбенике, Педагошког завода Војводине, Савеза слепих, удружења родитеља и други. Они су разменили мишљења о квалитету решења која су предвиђена Нацртом закона о уџбеницима и дали сугестије за могућа побољшања.

Јавно слушање је завршено у 14,35 часова, **а саставни део Информације чини и обрада тонског снимка која се налази у прилогу.**

**Достављено:**

*у Народној скупштини Републике Србије*:

- председнику

- члановима Одбора за образовање, науку, технолошки развој и информатичко друштво